ถกทูตพาณิชย์กระตุ้นส่งออก วางยุทธศาสตร์รายประเทศ
โพสต์ทูเดย์ &#8212; ระดมถกทูตพาณิชย์วันนี้ วางแผนประเมินสถานการณ์รายประเทศ ปูทางกระตุ้นส่งออก ปีหน้าโต 10-15%
22 ก.ย. 2552

โพสต์ทูเดย์ — ระดมถกทูตพาณิชย์วันนี้ วางแผนประเมินสถานการณ์รายประเทศ ปูทางกระตุ้นส่งออก ปีหน้าโต 10-15%
รายงานข่าวจากกระทรวงพาณิชย์ เปิดเผยว่า ในวันนี้รัฐมนตรีว่าการกระทรวงพาณิชย์จะมอบนโยบายให้กับผู้อำนวยการสำนักงานส่งเสริมการค้าในต่างประเทศ (ทูตพาณิชย์) 62 แห่งทั่วโลก เบื้องต้นได้กำหนดเป้าหมายส่งออกสินค้าไทยปี 2553 ขยายตัวเป็นบวกในระดับ 10-15%
ทั้งนี้ หลังจากที่ประเมินภาวะเศรษฐกิจเริ่มฟื้นตัว โดยเฉพาะช่วงไตรมาส 4 ปีนี้ ส่งออกจะเริ่มขยายตัวเป็นบวก 3-5% ประกอบกับฐานการส่งออกแต่ละเดือนที่คาดว่าจะได้เฉลี่ย 1.3-1.4 หมื่นล้านเหรียญสหรัฐ ดังนั้นจึงเชื่อว่าส่งออกปีหน้าคงได้ตามเป้าหมาย 10-15% 
ขณะที่ตัวเลขส่งออกปีนี้ คาดว่าจะติดลบ 151-9% ซึ่งรวมมาตรการช่วยเหลือทางภาษีวัตถุดิบนำเข้าและเครื่องจักรแล้ว เป็นผลจากภาวะเศรษฐกิจโลกตกต่ำช่วงต้นปี โดยรัฐมนตรีว่าการกระทรวงพาณิชย์จะหารือกับทูตพาณิชย์ถึงบรรยากาศการส่งออกรายภูมิภาค เริ่มจากสหรัฐ สถานการณ์ยังไม่น่าไว้วางใจ จากที่มีกระแสว่าธนาคารพาณิชย์ 2-3 แห่ง ยังประสบภาวะวิกฤตการเงิน จึงต้องติดตามสถานการณ์อย่างใกล้ชิดดังนั้นจะสั่งให้ทูตพาณิชย์เฝ้าระวังสถานการณ์อย่างใกล้ชิด
สำหรับตลาดญี่ปุ่น จะสั่งให้ทูตพาณิชย์เจาะตลาดสินค้าที่เกี่ยวกับการรักษาพลังงานเพื่อลดโลกร้อน เป็นนโยบายสำคัญของนายกรัฐมนตรีคนใหม่ของญี่ปุ่น ที่นอกจากให้ความสำคัญกับสินค้าลดโลกร้อนแล้ว ยังเน้นสร้างสัมพันธ์กับภูมิภาคเอเชียให้แน่นแฟ้นยิ่งขึ้น เป็นโอกาสที่สินค้าไทยจะเข้าไปเจาะตลาดได้
ขณะที่สหภาพยุโรป สถานการณ์ยังคงทรงตัว มีเพียงโปแลนด์ที่อัตราการเติบโตทางเศรษฐกิจ หรือจีดีพี ปรับตัวเป็นบวก ตลาดตะวันออกกลาง จะให้ทูตพาณิชย์หารือกับภาคเอกชนไทยเข้าไปเจาะตลาดสินค้าอาหารฮาลาล ที่มีมูลค่าตลาดสูงถึง 7 ล้านล้านบาท แต่การส่งออกของไทยกลับมีสัดส่วนไม่ถึง 0.5% 
ด้านความคืบหน้ามาตรการลดภาษีวัตถุดิบและเครื่องจักรนั้น ในวันที่ 25 ก.ย.นี้ รัฐมนตรีว่าการกระทรวงพาณิชย์จะเชิญนายดุสิต นนทะนาคร ประธานสภาหอการค้าแห่งประเทศไทย และนายสันติ วิลาสศักดานนท์ ประธานสภาอุตสาหกรรมแห่งประเทศไทย (ส.อ.ท.) หารือถึงมาตรการช่วยเหลือดังกล่าว จากนั้นจะให้เอกชนทำข้อเสนอในนามหลังจากที่กระทรวงฯได้หารือกับบริษัทเอกชนกว่า 50 บริษัท ทั้งหมดเห็นด้วยที่จะให้รัฐบาลเข้ามาช่วยเหลือมาตรการลดภาษี 
ข้อสรุปที่ได้จากสภาหอการค้าแห่งประเทศไทย และส.อ.ท. กระทรวงฯจะให้เอกชนเสนอในนามคณะกรรมการร่วมภาคเอกชน 3 สถาบัน (กกร.) ส่งไปที่กระทรวงการคลัง ผลักดันให้มีผลบังคับใช้เร็วที่สุด
นายสมเกียรติ อนุราษฎร์ กรรมการสภาหอการค้าแห่งประเทศไทย กล่าวว่า การส่งออกปี 2553 อาจทำได้ไม่ถึง 15% เนื่องจากภาพรวมส่งออกของไทยจะค่อยๆ ฟื้นตัว คาดว่าเฉลี่ยบวกลบไม่เกิน 10%